Az első tesztek alapján igencsak megosztó lett a Death Stranding
Hideo Kojima legújabb játéka a jelek szerint nem nyerte el mindenki tetszését
Frissítve 2019. november 1. 18:15
Publikálva 2019. november 1. 10:36
Nem csak a mi írtunk kritikát Hideo Kojima legújabb játékáról, a Death Stranding című eposzról – ezt ide kattintva olvashatjátok el – de a nemzetközi szaksajtó is láttamozta a produktumot most, hogy lejárt az embargó. Míg a Metal Gear Solid utóbbi fejezetei azért bővelkedtek a maximális értékelésben (az ötödik fejezettől Sasától nálunk is megkapta a 10 pontot), most ezeket nem nagyon találjuk meg, úgy tűnik, a trailerek alapján „FEDEX szimulátornak” gúnyolt program pontosan úgy osztotta meg a szakírókat is, amennyire a hype alapján a rajongókat.
Az amerikai IGN-től (6.8/10) Tristan Ogilvie kapta azt a megtisztelő feladatot, hogy a debütálás előtt fusson jó néhány kört a játék különleges világában, de nem élvezte annyira az utazást. Leírása szerint a Death Stranding játékmenete egy rakás ún. fetch questből („menj ide, vidd oda”) áll, az alkotók szerinte nem találták meg az arany középutat a realitás és a szórakoztatás között, így pedig dacára a nagyszerű világnak és a jó ötleteknek, hamar unalomba fullad az egész. A Gamespottól Kallie Plagge mindenesetre nem feltétlenül ért egyet kollégájával (9/10), ő negatívumként maximum a főellenséget tudta megemlíteni, de éltette a játékmenetet – amelyben nem csak az NPC-knek, de a többieknek is segítesz –, a karaktereket és azt is, hogy a játék nem, hogy nem pártolja a gyilkolást, de a narratívájában tökéletes módon magyarázza el, hogy mindezt miért teszi.
A Gameinformertől (10/7) Matthew Kato próbálta meg összekötni a világot, de azért nem volt maximálisan elégedett az utazással. Imádta a játékmechanikákban azt, hogy tényleg kapcsolatot építünk (és hús-vér játékosoknak segítünk, vagy az ő általuk nyújtott segítséget fogadjuk el), tetszett neki a lenyűgöző látvány és a sztori alapjai (a multidimenziók bekeverésével), viszont alapvetően úgy érezte, hogy a Kojimás csavarok és fordulatok kicsit túlerőltetettek voltak, a végére pedig nem jutalmaz eléggé a szoftver. Az USGamertől Kat Bailey vetette rá magát a Mads Mikkelsennel támadó... kapcsolat-szimulátorra (3.5/5) és bár alapvetően bejött neki az egész, mégsem merné mindenkinek ajánlani, hiszen bár a világa érdekes és a története jópofa, de a ritmusával akadnak gondok és alapvetően olyan élményt nyújt, mint egy minőségi független cím, amelyet jelentősen nagyobb költségvetésből alkothattak meg. A Gamesradar (3.5/5) szakírója, Leon Hurley szerint az atmoszféra döbbenetes, vizuálisan pedig nagyon erős a Death Stranding, ugyanakkor a központi játékelem szerinte nem elégséges ahhoz, hogy sokakat megragadjon – összefoglalóként azt írta, hogy Kojima misztikumának ugyan megvannak a maga epikus pillanatai, de összeroskad az elvárások súlya alatt.
A Death Stranding november 7-én jelenik majd meg PlayStation 4-re, PC-re pedig jövő nyár elején várhatjuk.
Kojima mintha a jövőben cipekedős Death Stranding folytatására célozgatna
Felfedték a Death Stranding PC-s gépigényét
Hétköznapi hősök #1: Valaki 15 órát dolgozott azon, hogy a Death Strandingben vizelettel írhassa ki a nevét
Késik a Death Stranding PC-s kiadása